कहने को तो राज कह जाता है मगर फिर अभय की तरफ़ देखता है। अभय भी तो उसी की तरह हिन्दी में फ़िल्मों की समीक्षा करता है। मगर उसे टीवी चैनल वाले भी बातचीत के लिये बुलाते हैं। बस उसने बेतरतीब से बाल रखे हैं, सफ़ेद दाढ़ी बढ़ा रखी है। एक इंटेलेक्चुअल सा लुक बना रखा है। गैंग्स ऑफ़ वसेपुर जैसी फ़िल्म बनाने वालों के साथ मंच साझा कर लेता है और अक्षय कुमार का इंटरव्यू भी उसी आसानी से कर लेता है। फिर उसने देखा है कि अभय किसी की आलोचना नहीं करता।... कैसे कर पाता है यह सब। क्या उसके भीतर का सच्चा कलाकार कहीं दम तोड़ चुका है?... कैसे चवन्नी छाप फ़िल्मों के बारे में भी आसानी से तारीफ़ें लिख देता है। उसकी समीक्षाएँ आलोचना नहीं होतीं... केवल सूचनाएँ होती हैं।